作者:方岳
標題:哨遍
內容:月亦老乎，勸爾一杯，聽說平生事。吾問汝，開闢自何時。有乾坤更應有爾。年幾許。鴻荒邈哉遐已。吾今斷自唐虞起。系帝曰放勳，甲辰踐祚，數至今、宋嘉熙。凡三千五百二十年餘。嗟雨□風□幾盈虧。老兔賓士，痴蟆吞吐，定應衰矣。噫。月豈無悲。吾觀人壽幾期頤。炯炯雙眸子，明清無過嬰兒。但才到中年，昏然欲眊，那堪老矣知何似。試以此推之。吾言有理，不能不自疑耳。恐古時月與今時異。恨則恨今人不千歲。但見今、冰輪如洗。阿誰曾自前古，看到隋唐世。幾時明潔，幾時昏暗，畢竟少晴多雨。須臾月落夜何其。曰先生、審之姑醉。